เงินบาทแข็งชั่วคราว เศรษฐกิจสหรัฐชี้นำ
เงินบาทแข็งเล็กน้อยจากเงินเหรียญสหรัฐอ่อน&nbsp; นักค้าเงินคาดทรงตัวแถว 33 บาทเศษ
14 พ.ค. 2558

เงินบาทแข็งเล็กน้อยจากเงินเหรียญสหรัฐอ่อน  นักค้าเงินคาดทรงตัวแถว 33 บาทเศษ
การเคลื่อนไหวของค่าเงินบาทเมื่อวันที่ 13 พ.ค. แข็งค่าขึ้นเล็กน้อย ปิดตลาดที่ 33.60-33.62 บาท/เหรียญสหรัฐ จากแรงเทขายทำกำไรของผู้ส่งออก และเงินเหรียญสหรัฐอ่อนเล็กน้อย 
ด้านตลาดตราสารหนี้ นักลงทุนต่างชาติยังเทขายจำนวน  3,738 ล้านบาท ทำให้อัตราผลตอบแทนตราสารหนี้อายุ 5 ปี เหลือ 2.32% ลดลง 0.01% เมื่อเทียบกับวันก่อน
นักค้าเงิน เปิดเผยว่า  แนวโน้มค่าเงินบาทยังมีโอกาสแข็งต่อเนื่อง  เนื่องจากค่าเงินเหรียญสหรัฐมีโอกาสอ่อนตัวลง หลังจากตัวเลขเศรษฐกิจสำคัญๆ เคลื่อนไหวผันผวน  เช่น ยอดค้าปลีกทรงตัวในเดือน เม.ย. อยู่ที่ระดับ 4.368 แสนล้านเหรียญสหรัฐ ซึ่งบ่งชี้ว่าธนาคารกลางสหรัฐ (เฟด) จะไม่เร่งรีบปรับขึ้นอัตราดอกเบี้ย
ก่อนหน้านี้ นักวิเคราะห์คาดการณ์ว่ายอดค้าปลีกจะเพิ่มขึ้น 0.2%
นักค้าเงิน  ยังกล่าวอีกว่า เงินบาทที่อ่อนตัวลงแรงและรวดเร็วมากกว่า 1 บาท/เหรียญสหรัฐจากแรงเก็งกำไรของนักลงทุนและผู้ประกอบการ เป็นภาวะที่ผิดปกติ  ทำให้ตลาดต้องใช้เวลาในการปรับฐานให้แน่นก่อนที่จะอ่อนตัวลงอีกครั้ง